تورکیه‌نین اوروپا بیرلیگی نزدین‌دکی سفیری سلیم یئنل، بیرلیک و تورکیه آراسین‌داکی ویزا معافیتی دارتیشماسیندا سرعت‌لی بیر حلّ چاتیلا بیله‌جگینی سؤیله‌دی.
آلمان ARD تلویزیونونا دانیشان یئنل، بیرلیگین تورکیه‌دکی ترورلا موباریزه یاساسیندا ایصرار ائتدیگی دییشیک‌لیکله علاقه‌دار بیر نئچه آی ایچینده اوزلاشما تامین ائدیله‌بیلجگینی ایفاده ائتدی.
اوروپا بیرلیگی ایله داوام ائدن مذاکیره‌لر سببیله اوپتیمیست اولدوغونو ایفاده ائدن یئنل، بو موضوعدا اوروپانین اینسان حاق‌لاری تشکیلاتی اولا‌راق اوروپا شوراسی‌نین قاباقجیل رول اوینادیغینی دیله گتیردی.
سلیم یئنل، شورانین ویزا موباحیثه‌سی ایله علاقه‌دار بیر حلّ تاپیلا بیله‌جگینه ایناندیغینی، تورکیه‌نین ده مومکون اولان ان قیسا مدت ایچینده ویزا معافیتینی ایستدیگینی دیله گتیردی.
یئنل، تورکیه‌نین قاچقین بحرانی ایله موجادیله علاقه‌دار اولا‌راق وئردیگی سؤزلری توتدوغونو، اوروپا بیرلیگی‌نین ده اؤز پایینا دوشن مسئولیت‌لری یئرینه یئتیرمه‌سی لازیم اولدوغونو سؤیله‌دی.
اوروپا بیرلیگی، تورکیه ایله ائتدیگی قاچقین راضیلاشماسی چرچیوه‌سینده، آنکارایا، تورک وطنداش‌لارینا ویزا معافیتی سؤزو وئرمیشدی.
آنکارانین دا ویزا معافیتی اوچون اوّل‌دن تعیین اولونان 72 معیاری یئرینه یئتیرمه‌سی لازیم ایدی.
آنجاق آنکارا، اؤلکه‌ده بؤلوچو ترور تشکیلاتی پ.ک.ک، فتح الله‌چی ترور تشکیلاتی فتو ایله داعشین آرتان تروریست سالدیری‌لاری سببیله، اوروپا بیرلیگی‌نین ترورلا موباریزه یاساسیندا دییشیک‌لیک طلبینه قارشی چیخیر.
